






















B. PAKUOTĖS LAPELIS 
[bookmark: _Toc129243138][bookmark: _Toc129243263]
Pakuotės lapelis: informacija vartotojui 

ALDOBRONQUIAL 2 mg/5 ml sirupas 
salbutamolis 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra ALDOBRONQUIAL ir kam jis vartojamas
2. Kas žinotina prieš vartojant ALDOBRONQUIAL 
3. Kaip vartoti ALDOBRONQUIAL
4. Galimas šalutinis poveikis
5. Kaip laikyti ALDOBRONQUIAL 
6. Pakuotės turinys ir kita informacija


1.	Kas yra ALDOBRONQUIAL ir kam jis vartojamas 

Salbutamolis priklauso bronchų plečiamųjų vaistų grupei. Jis atpalaiduoja plaučių smulkiųjų oro takų sienelių raumenis. Taip vaistas padeda atsiverti oro takams ir sumažina krūtinės spaudimą, švokštimą ir kosulį, todėl tampa lengviau kvėpuoti.

ALDOBRONQUIAL sirupas skirtas suaugusiems bei 2 metų ir vyresniems vaikams.

ALDOBRONQUIAL vartojamas kvėpavimo sutrikimams lengvinti, sergant astma ir kitomis krūtinės ląstos ligomis. Jis tinka vartoti vaikams ir suaugusiems žmonėms, kurie negali naudoti inhaliatoriaus. 

Bronchus plečiantys vaistai neturi būti skiriami kaip vieninteliai ar pagrindiniai vaistai sunkia astma sergančių pacientų gydymui. Sunkia astma sergantiems pacientams, kuriems gydymas salbutamoliu nėra veiksmingas, astmos kontrolei pasiekti ir išlaikyti turi būti skirta įkvepiamųjų kortikosteroidų. Jeigu gydymas salbutamoliu Jums tampa neveiksmingas, tai gali reikšti, kad Jums reikalingas kitoks gydymas, todėl tokiu atveju reikia skubiai kreiptis į gydytoją.

ALDOBRONQUIAL sirupas yra apelsinų skonio skystis, kurio sudėtyje nėra cukraus. 


2.	Kas žinotina prieš vartojant ALDOBRONQUIAL 

ALDOBRONQUIAL vartoti draudžiama: 
· jeigu yra alergija (padidėjęs jautrumas) salbutamoliui arba bet kuriai pagalbinei ALDOBRONQUIAL sirupo medžiagai.
Šio preparato negalima vartoti nekomplikuoto priešlaikinio gimdymo stabdymui ar gresiančio persileidimo slopinimui.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti ALDOBRONQUIAL:
· jeigu esate nėščia ar planuojate pastoti;
· jeigu žindote kūdikį;
· jeigu Jūs turite ar kada nors turėjote nutraukti šio ar kito vaisto nuo šios ligos vartojimą, kadangi esate jam alergiškas ar šis vaistas kelia problemų; 
· jeigu gydotės nuo skydliaukės ligos;
· jeigu gydotės nuo didelio kraujospūdžio;
· jeigu Jūsų širdies ritmas nereguliarus, įskaitant ir labai dažną pulsą;
· jeigu vartojate kokių nors vaistų nuo nereguliaraus širdies darbo / ritmo, įskaitant ir labai dažną pulsą;
· jeigu sergate cukriniu diabetu;
· jeigu sirgote širdies liga, krūtinės angina ar buvo sutrikęs širdies ritmas.

Kiti vaistai ir ALDOBRONQUIAL 
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.
Negalima vartoti kartu ALDOBRONQUIAL ir neselektyvių beta blokuojančių vaistų, lėtinančių širdies ritmą, pvz., propranololio.

Kartais šis vaistas gali Jums netikti ir gydytojas gali skirti kitokį vaistą. Įsitikinkite, kad Jūsų gydytojas žino, kokius kitus vaistus Jūs vartojate (pvz., skysčiams mažinti, bet kokius bronchų plečiamuosius vaistus, steroidus), įskaitant ir įsigytus be recepto. Jei vykstate į ligoninę, nepamirškite šių vaistų pasiimti su savimi.

Nėštumas, žindymo laikotarpis ir vaisingumas 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Salbutamolis nėštumo metu turi būti skiriamas tik tada, jei laukiama nauda motinai yra didesnė už bet kokią galimą riziką vaisiui.

Kadangi salbutamolio tikriausiai patenka į moters pieną, jo vartoti žindyvėms nerekomenduojama, nebent laukiama nauda yra didesnė už bet kokią galimą riziką. Ar su pienu išsiskyręs salbutamolis kenkia naujagimiui, nežinoma.

ALDOBRONQUIAL sudėtyje yra natrio benzoato, propilenglikolio, natrio ir benzilo alkoholio
5 ml sirupo yra 10 mg natrio benzoato. Natrio benzoatas naujagimiams (iki 4 savaičių) gali sunkinti geltą (odos ir akių pageltimą).

5 ml sirupo yra 1.9 mg propilenglikolio. 

5 ml sirupo yra mažiau kaip 1 mmol (23 mg) natrio, t.y. jis beveik neturi reikšmės. 
5 ml sirupo yra 5.6 mg natrio (pagrindinis valgomosios druskos komponentas). Tai atitinka 0,28% didžiausios rekomenduojamos suvartojimo per parą natrio normos suaugusiesiems.
5 ml sirupo yra  labai mažas kiekis benzilo alkoholio. Benzilo alkoholis gali sukelti alerginių reakcijų. 
Mažiems vaikams benzilo alkoholis siejamas su sunkaus šalutinio poveikio, įskaitant kvėpavimo
sutrikimą (vadinamąjį žiobčiojimo sindromą), rizika. Neduokite savo naujagimiui (iki 4 savaičių), nebent tai patarė gydytojas
Nevartokite ilgiau nei savaitę mažiems vaikams (jaunesniems kaip 3 metų), nebent tai patarė gydytojas arba vaistininkas.
Pasitarkite su gydytoju arba vaistininku, jeigu esate nėščia arba žindote kūdikį, arba jeigu sergate kepenų arba inkstų ligomis kadangi didelis benzilo alkoholio kiekis gali kauptis Jūsų organizme ir sukelti šalutinį poveikį (vadinamąją metabolinę acidozę).


3.	Kaip vartoti ALDOBRONQUIAL 

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Sirupui dozuoti naudokite 5 ml plastmasinį šaukštą arba vaistinėje įsigyjamą dozavimo švirkštą.

Įprastinė dozė

Vartojimas suaugusiems žmonėms
Gerti po 5 ml (2 mg) - 20 ml (8 mg) sirupo iki keturių kartų per parą.

Vartojimas vaikams ir paaugliams
2 - 6 metų amžiaus vaikams. Gerti po 2,5 ml (1 mg) - 5 ml (2 mg) sirupo 3 - 4 kartus per parą.
6 -12 metų amžiaus vaikams. Gerti po 5 ml (2 mg) sirupo 3 - 4 kartus per parą.
Vyresniems kaip 12 metų vaikams. Gerti po 5 ml (2 mg) - 10 ml (4 mg) sirupo 3 - 4 kartus per parą.
Jaunesniems kaip 2 metų vaikams. ALDOBRONQUIAL nerekomenduojama vartoti jaunesniems kaip 2 metų vaikams, nes duomenų apie saugumą ir veiksmingumą nepakanka.

Gerkite vaisto tiek laiko, kiek nurodys gydytojas. Nenutraukite vaisto vartojimo, net jei pasijutote geriau. 

Jei Jums atrodo, kad vaistas veikia ne taip gerai kaip įprastai, kuo greičiau praneškite gydytojui. Tai gali reikšti, kad sunkėja Jūsų būklė ir Jums reikia kitokių vaistų. Papildomos sirupo dozės gerti negalima, nebent taip nurodė gydytojas.

Pavartojus vaisto, rekomenduojama nušluostyti buteliuko kaklelį.

Ką daryti pavartojus per didelę ALDOBRONQUIAL dozę? 
Svarbu dozuoti vaistą taip, kaip nurodyta. Jei atsitiktinai pavartojote didesnę nei rekomenduojama dozę, galite pajusti, kad greičiau nei paprastai pradėjo plakti širdis ir pradėjote drebėti. Šis poveikis dažniausiai išnyksta po kelių valandų, tačiau apie tai turite kiek galite greičiau pranešti gydytojui.

Vartojant dideles ALDOBRONQUIAL dozes arba netyčia perdozavus ALDOBRONQUIAL, gali pasireikšti laktinė acidozė (padidėjęs pieno rūgšties kiekis kraujyje, galintis sukelti dusulį ir kompensacinę hiperventiliaciją). Tokiu atveju, nedelsiant kreipkitės į gydytoją. 

Pamiršus pavartoti ALDOBRONQUIAL 
Pamiršus pavartoti ALDOBRONQUIAL dozę, kitą vaisto dozę išgerkite, kai tik prisiminsite. Tačiau jei liko nedaug laiko iki kitos dozės vartojimo, palaukite to laiko. 

Negalima vartoti dvigubos dozės norint kompensuoti praleistą dozę.

Jeigu manote, kad ALDOBRONQUIAL veikia per stipriai arba per silpnai, kreipkitės į gydytoją arba vaistininką.


4.	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kai kurie žmonės gali būti alergiški vaistams. Nustokite vartoti ALDOBRONQUIAL ir nedelsdami kreipkitės į gydytoją, jei pavartojus šio vaisto Jums netrukus atsirado toliau išvardytų reiškinių:
· staigus švokštimas arba krūtinės tirpimas;
· akių vokų, veido arba lūpų patinimas;
· bet kur ant kūno atsiradęs odos bėrimas arba dilgėlinė. 

Kitoks šalutinis poveikis aprašytas žemiau.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· Drebulys.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· Galvos skausmas;
· tachikardija (greitas širdies plakimas), palpitacija (juntamas širdies plakimas);
· raumenų mėšlungis.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· Hipokalemija (kalio kiekio sumažėjimas kraujyje);
· periferinė vazodilatacija (kraujagyslių išsiplėtimas);
· širdies ritmo sutrikimas (įskaitant prieširdžių virpėjimą, supraventrikulinę tachikardiją ir ekstrasistoles).
Jeigu Jūsų širdies plakimas nereguliarus, kuo greičiau pasakykite apie tai savo gydytojui.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· Padidėjusio jautrumo reakcijos, įskaitant angioedemą, dilgėlinę, bronchų spazmą, hipotenziją ir kolapsą;
· padidėjęs aktyvumas;
· raumenų tempimo pojūtis.

Nors tiksliai nežinoma kaip dažnai, tačiau kai kurie žmonės kartais gali jausti krūtinės skausmą (dėl širdies ligų, pvz., krūtinės anginos). Pasakykite savo gydytojui, jei vartojant salbutamolį pasireiškia šie simptomai, tačiau nenutraukite vaisto vartojimo, kol nelieps gydytojas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti ALDOBRONQUIAL 

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

ALDOBRONQUIAL sudėtis
· Veiklioji medžiaga yra salbutamolis. 5 ml sirupo yra 2 mg salbutamolio (salbutamolio sulfato pavidalu).
· Pagalbinės medžiagos yra natrio citratas, citrinų rūgštis monohidratas, hipromeliozė, natrio benzoatas (E211), sacharino natrio druska, natrio chloridas, apelsinų skonio medžiaga, išgrynintas vanduo. 

ALDOBRONQUIAL išvaizda ir kiekis pakuotėje
ALDOBRONQUIAL yra skaidrus ir bespalvis apelsinų skonio sirupas, tiekiamas gintaro spalvos stiklo buteliuke su plastmasiniu arba aliuminio užsukamuoju dangteliu. 
Viename buteliuke yra 100 ml sirupo.

Kartoninėje dėžutėje yra 100 ml sirupo buteliukas ir matavimo indelis.

Registruotojas eksportuojančioje valstybėje ir gamintojas
Laboratorio ALDO-UNIÓN, S.L.
Baronesa de Maldà, 73
08950 Esplugues de Llobregat (Barcelona)
Ispanija

Lygiagretus importuotojas 
UAB „Niromed“
Žirmūnų g. 139A
LT-09120 Vilnius
Lietuva

Perpakavo
LABOR Przedsiębiorstwo Farmaceutyczno-Chemiczne sp. z o.o.
Ul. Długosza 49,
51-162 Wrocław,
Lenkija

arba

UAB „Entafarma“
Klonėnų vs. 1,
LT-19156 Širvintų r. sav.
Lietuva

Šis pakuotės lapelis paskutinį kartą peržiūrėtas 2026-06-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi pakuotės dydžiu: referencinio vaisto – 150 ml N1, lygiagrečiai importuojamo – 100 ml N1; laikymo sąlygomis: referencinį vaistą laikyti ne aukštesnėje kaip 30 °C temperatūroje, buteliuką laikyti išorinėje dėžutėje, kad vaistas būtų apsaugotas nuo šviesos, lygiagrečiai importuojamam specialių laikymo sąlygų nereikia.
